PUBLIKASJONER I DOKTORGRADSAVHANDLINGER

Vedtatt av Forskningsutvalget 14.09.2001.

Det skal klart og korrekt fremgå hvor alle publikasjoner i doktorgradsarbeidet utgår fra. Alle institutt og avdelinger har autoriserte engelske betegnelser, der ”institutt” regelmessig oversettes til ”Department”. For forfattere tilknyttet et Locus anbefales denne tilhørigheten benyttet i tillegg. Førsteforfatter har normalt ansvaret for korrespondansen om publikasjonen, men for juniorforskere kan det være naturlig at veileder i begynnelsen ivaretar den formelle korrespondansen. Forskningsutvalget tilrår at alle institutter/avdelinger praktiserer en ordning der styrer eller den styrer bemyndiger vises alle manuskripter før disse innsendes med tanke på publikasjon.

Flerforfatterskap uttrykker at arbeidet er utført av en forskningsgruppe. Førsteforfatterens rolle skal være slik at vedkommende naturlig kan betrakte arbeidet som ”sitt”. Dette innebærer å ha utført hovedarbeidet med datainnsamlingen eller eksperimentene, bearbeidet data, utformet den initiale tolkning, skrevet råutkast, og organisert skrivearbeidet frem til endelig publikasjon. Hovedveileder plasseres sist blant forfatterne. Øvrige veiledere rangeres vanligvis etter innsats i omvendt rekkefølge til sist i sekvensen. De øvrige forfattere rangeres etter innsats. Har en publikasjon mer enn fem forfattere, bør man vurdere å skjerpe kravene til medforfatterskap. Særlig aktsomhet må utvises for data som stammer fra ”service-avdelinger” som til vanlig utfører rutinepregete analyser for andre. Slike data kan ikke uten videre brukes i vitenskapelig sammenheng. Man må ta kontakt med vedkommende avdeling/institutt og avklare spørsmål som metodebeskrivelse, forfatterskap, acknowledgement. Det vises for øvrig til de vedlagte Vancouver-reglene.

Hovedveileder har ansvaret for korrekt forfatterstruktur på arbeider som er ledd i et forsker-utdanningsprogram. Det er god praksis å avklare dette på et tidlig tidspunkt.  Uoverensstem-melser avgjøres om nødvendig av instituttstyrer. Forskningsutvalget ved leder kan rådspørres.

Det er et grunnleggende krav at en doktoravhandling skal inneholde originale forsknings-resultater. Dette betyr at materiale som tidligere er bedømt, ikke kan bedømmesfor en ny grad. Fra denne hovedregelen finnes bare få unntak. Et enkeltarbeid kan være ledd i to avhandlinger dersom hver enkelts andel er godt avgrenset og definert. I avhandlings-sammenheng må det likevel utvises tilbakeholdenhet med en slik praksis. 

Det er presedens for dobbeltavhandlinger der to doktorander er felles om det hele. Dette kan unntaksvis være en hensiktsmessig arbeidsordning internt i en gruppe, men krever at de to er noenlunde jevnbyrdige med hensyn til alder og stadium i forskerutdanningen. Det er et krav at samlet vitenskapelig innhold svarer til to fullstendige avhandlinger. 

Ved innlevering av en doktorgradsavhandling skal det vedlegges en redegjørelse fra det institutt avhandlingen utgår fra. Redegjørelsen skal gis av veileder og instituttstyrer i fellesskap og undertegnes av begge. Utgår avhandlingen fra flere institutter, skal alle institutt-styrere undertegne. I redegjørelsen gis en kort beskrivelse av doktorandens innsats i de enkelte delarbeider. Den bør ellers omtale aktuelle momenter som er drøftet i dette notat, f.eks. utstrakt samarbeid med andre institusjoner som har medført et uvanlig stort antall medforfattere. Redegjørelsen sendes sammen med doktorarbeidet til Fakultetet.



